ธนาคารกรุงไทย

**ธนาคารกรุงไทย จำกัด (มหาชน)** () เป็นธนาคารพาณิชย์แห่งเดียวในประเทศไทยที่เป็นธนาคารของรัฐ โดยมีสถานะเป็นรัฐวิสาหกิจภายใต้การกำกับดูแลของกระทรวงการคลัง มีบทบาทสำคัญในการให้บริการทางการเงินแก่ประชาชนทั่วไปและเป็นกลไกทางการคลังของภาครัฐในการดำเนินนโยบายสาธารณะ

ธนาคารก่อตั้งขึ้นเมื่อวันที่ 14 มีนาคม พ.ศ. 2509 จากการควบรวมกิจการระหว่างธนาคารมณฑลและธนาคารเกษตร โดยมีวัตถุประสงค์เพื่อสนับสนุนระบบการเงินของประเทศอย่างมั่นคง ครอบคลุมทั้งการให้บริการด้านเงินฝาก การปล่อยสินเชื่อ และบริการทางการเงินอื่น ๆ ที่สอดคล้องกับแนวทางการพัฒนาเศรษฐกิจของชาติ นอกเหนือจากภารกิจในฐานะธนาคารพาณิชย์ ธนาคารกรุงไทยยังมีบทบาทในการดำเนินกิจการที่เป็นประโยชน์ต่อรัฐและประชาชน อาทิ การจ่ายเงินเดือนและเงินบำนาญให้แก่ข้าราชการ การคืนภาษี การบริหารโครงการเงินกู้ของกองทุนเงินให้กู้ยืมเพื่อการศึกษา (กยศ.) การขึ้นเงินรางวัลสลากกินแบ่งรัฐบาล ตลอดจนการให้บริการในโครงการภาครัฐสำคัญต่าง ๆ เช่น โครงการคนละครึ่ง บัตรสวัสดิการแห่งรัฐ และมาตรการเยียวยาทางเศรษฐกิจของรัฐบาลในช่วงสถานการณ์พิเศษ

สถานะของธนาคารกรุงไทยในเชิงกฎหมายมีความซับซ้อน โดยเดิมเป็นรัฐวิสาหกิจตามพระราชบัญญัติวิธีการงบประมาณ พุทธศักราช 2502 แต่ภายหลังจากการแก้ไขกฎหมายงบประมาณใน พ.ศ. 2561 และการที่กองทุนเพื่อการฟื้นฟูและพัฒนาระบบสถาบันการเงิน ซึ่งไม่ใช่รัฐวิสาหกิจเข้าถือหุ้นในสัดส่วนมากกว่าร้อยละ 50 ธนาคารจึงไม่ถือเป็นรัฐวิสาหกิจตามนิยามของกฎหมายงบประมาณ อย่างไรก็ดี หากพิจารณาตามพระราชบัญญัติการบริหารหนี้สาธารณะ พุทธศักราช 2548 ธนาคารกรุงไทยยังเข้าเกณฑ์ของรัฐวิสาหกิจอยู่ ดังนั้น สถานะของธนาคารจึงขึ้นอยู่กับกรอบนิยามตามกฎหมายแต่ละฉบับ

สำนักงานใหญ่ของธนาคารตั้งอยู่บนถนนสุขุมวิท แขวงคลองเตยเหนือ เขตวัฒนา กรุงเทพมหานคร ปัจจุบันธนาคารกรุงไทยมีเครือข่ายสาขาครอบคลุมทั่วประเทศมากที่สุดเป็นอันดับหนึ่งของประเทศ รวมทั้งสิ้น 924 สาขา และมีเครื่องเอทีเอ็มกว่า 7,200 เครื่อง อยู่ในอันดับที่ 4 รองจากธนาคารไทยพาณิชย์ ธนาคารกสิกรไทย และธนาคารกรุงเทพ

## ประวัติ
### ธนาคารมณฑล
ในช่วงสงครามโลกครั้งที่สอง รัฐบาลไทยในสมัยของจอมพล ป. พิบูลสงครามได้ดำเนินการจัดตั้งธนาคารของรัฐในรูปแบบของรัฐวิสาหกิจขึ้นเพื่อทดแทนธนาคารต่างประเทศที่ยุติการดำเนินกิจการเนื่องจากประกาศสงครามของรัฐบาลไทยต่อฝ่ายสัมพันธมิตรทำให้ส่งผลกระทบต่อการค้าระหว่างประเทศเป็นอย่างมาก โดยทำการจัดตั้งธนาคารเมื่อวันที่ 27 มกราคม พ.ศ. 2485 โดยใช้ชื่อว่า **บริษัท ธนาคารไทย จำกัด** () ธนาคารไทยจึงมีหน้าที่ในการดำเนินธุรกิจทดแทนธนาคารต่างประเทศ โดยเฉพาะอย่างยิ่งคือเพื่อเกื้อกูลการค้าข้าวของบริษัท ข้าวไทย จำกัด ต่อมาธนาคารไทยได้เปลี่ยนชื่อเป็น **ธนาคารมณฑล จำกัด** () เมื่อวันที่ 31 กรกฎาคม พ.ศ. 2488 เพื่อมิให้ชื่อซํ้าซ้อนกับธนาคารชาติ ซึ่งได้เปลี่ยนชื่อเป็นธนาคารแห่งประเทศไทย รวมถึงสอดคล้องกับบทบาทในการสนับสนุนกิจการของบริษัทพาณิชย์ในจังหวัดต่าง ๆ โดยมีสำนักงานเป็นตึก 4 ชั้นบริเวณแยกนางเลิ้ง ถนนนครสวรรค์ แขวงสี่แยกมหานาค เขตดุสิต กรุงเทพมหานคร (ปัจจุบันเป็นที่ตั้งของกรมการปกครอง กระทรวงมหาดไทย)

ธนาคารมณฑลได้รับการก่อตั้งโดยมีทุนจดทะเบียน 10 ล้านบาท โดยกระทรวงการคลังถือ 50,650 หุ้น และบริษัท ข้าวไทย จำกัด ซึ่งมีสถานะเป็นรัฐวิสาหกิจถือ 45,172 หุ้น ทำให้ธนาคารมณฑลมีสัดส่วนของการถือหุ้นของรัฐสูงถึงร้อยละ 95.8 และกรรมการธนาคารในระยะแรกมีความสัมพันธ์อันแนบแน่นกับ จอมพล ป. พิบูลสงคราม เช่น วนิช ปานะนนท์ แนบ พหลโยธิน พระยาเฉลิมอากาศ เป็นต้น และพนักงานส่วนใหญ่เป็นพนักงานเดิมจากธนาคารฮ่องกงและเซี่ยงไฮ้ ธนาคารชาร์เตอร์ด และธนาคารเมอร์แคนไทล์ที่ได้ยุติกิจการไป

ภายหลังการรัฐประหารของพล.ท.ผิน ชุณหะวัณ ที่มีต่อรัฐบาลของ พล.ร.ต.ถวัลย์ ธำรงนาวาสวัสดิ์ ใน พ.ศ. 2490 กลุ่มซอยราชครูที่เป็นกลุ่มการเมืองของพล.ท.ผิน ได้พยายามเข้าครอบงำธนาคารมณฑลเพื่อเป็นฐานเศรษฐกิจและประสบความสำเร็จใน พ.ศ. 2495 โดยแต่งตั้ง พล.ต.ต.ละม้าย อุทยานานนท์ หนึ่งในกลุ่มซอยราชครูขึ้นเป็นประธานคณะกรรมการต่อจากพระยาโกมารกุลมนตรีและพระยาบุรณศิริพงษ์เป็นผู้จัดการ ในภายหลังธนาคารได้กลับสู่กลุ่มอำนาจของจอมพล ป. อีกครั้งหลังจากการรัฐประหารใน พ.ศ. 2494 และอยู่ภายใต้กลุ่มอำนาจของจอมพลสฤษดิ์ ธนะรัชต์ หลังจากการรัฐประหารใน พ.ศ. 2500

การถูกใช้แสวงหาผลประโยชน์ของกลุ่มอำนาจทางการเมืองหลายครั้ง ทำให้ฐานะของธนาคารมณฑลอยู่ในสภาวะง่อนแง่น มีผลการดำเนินงานต่ำ หลังจากการประกาศใช้พระราชบัญญัติการธนาคารพาณิชย์ พ.ศ. 2505 ซึ่งให้ความสำคัญกับการมีวินัยทางการเงิน ทำให้ธนาคารมณฑลเริ่มประสบภาวะขาดทุนจนได้รับอัดฉีดเงินการกระทรวงการคลังจาก 10 ล้านบาทเป็น 30 ล้านบาท โดยถือหุ้นร้อยละ 82.3 เพื่อมิให้ธนาคารล้มละลาย แต่ก็แก้ไขสถานการณ์ได้ไม่มากนัก ทำให้รัฐบาลในสมัยจอมพล ถนอม กิตติขจร ตัดสินใจรวมธนาคารมณฑลเข้ากับธนาคารเกษตร

### ธนาคารเกษตร
ธนาคารเกษตร () ได้รับการก่อตั้งโดยกลุ่มข้าราชการและพ่อค้าซึ่งนำโดยวิลาส โอสถานนท์ และดิเรก ชัยนาม โดยมีวัตถุประสงค์เพื่อให้บริการแก่ลูกค้าที่เป็นเกษตรกรเมื่อวันที่ 26 เมษายน
พ.ศ. 2493 โดยมีสำนักงานใหญ่ตั้งอยู่ริมถนนเยาวราช แขวงจักรวรรดิ เขตสัมพันธวงศ์ กรุงเทพมหานคร และมีทุนจดทะเบียนในชั้นแรก 10 ล้านบาท แบ่งเป็น 10,000 หุ้น โดยมีการกระจายหุ้นอย่างกว้างกว้างให้กับบุคคลต่าง ๆ โดยมีสุริยน ไรวา เป็นผู้ถือหุ้นใหญ่ และวิลาสดำรงตำแหน่งผู้จัดการคนแรก ต่อมาได้มีข้าราชการหลายคนเข้ารับตำแหน่งผู้จัดการแทน เช่น พระช่วงเกษตรศิลปการ พระยาบูรณสิริพงศ์

ธนาคารเกษตรได้กลายเป็นฐานเศรษฐกิจของกลุ่มซอยราชครูเช่นเดียวกับธนาคารมณฑล โดยมีจอมพลผิน ชุณหะวัณ เข้ารับตำแหน่งประธานคณะกรรมการบริหารสืบต่อจากพระยาศรีวิสารวาจา ทำให้ฐานะของธนาคารอยู่ในสภาวะตกต่ำจากการแสวงหาผลประโยชน์ ภายหลังจากการรัฐประหารในประเทศไทย พ.ศ. 2500 ธนาคารเกษตรเกิดวิกฤติการณ์ทางการเงิน ทำให้รัฐบาลต้องอัดฉีดเงินเพื่อประคองธนาคารและส่งผลให้ธนาคารแปรสภาพจากวิสาหกิจเอกชนเป็นรัฐวิสาหกิจ กระทรวงการคลังพยายามที่จะอัดฉีดเงินเพื่อพยุงฐานะของธนาคารจนถึง พ.ศ. 2508 รัฐบาลถือหุ้นเป็นสัดส่วนร้อยละ 92.15 และต่อมาได้รวมกิจการเข้ากับธนาคารมณฑล โดยมี หม่อมเจ้าทองประทาศรี ทองใหญ่ เป็นประธานคณะกรรมการบริหาร และจำรัส จตุรภัทร เป็นกรรมการผู้จัดการคนสุดท้ายของธนาคารเกษตร

### รวมกิจการ
ด้วยนโยบายของเสริม วินิจฉัยกุล อดีตรัฐมนตรีว่าการกระทรวงการคลัง ที่เห็นว่าธนาคารพาณิชย์ของรัฐบาลควรมีเพียงแห่งเดียวเท่านั้น ขณะที่ในเวลาดังกล่าว รัฐบาลไทยเข้าถือหุ้นใหญ่ ในธนาคารพาณิชย์ถึงสองแห่ง ประกอบด้วย *ธนาคารมณฑล จำกัด* ซึ่งก่อตั้งเมื่อวันที่ 28 กันยายน พ.ศ. 2485 และ *ธนาคารเกษตร จำกัด* ที่ก่อตั้งโดยสุริยน ไรวา ตั้งแต่ 6 มิถุนายน พ.ศ. 2493 กระทรวงการคลังจึงประกาศ ให้ควบรวมกิจการของธนาคารทั้งสองดังกล่าว โดยก่อตั้งขึ้นในชื่อใหม่ว่า *ธนาคารกรุงไทย จำกัด* เมื่อวันที่ 14 มีนาคม พ.ศ. 2509 และใช้อาคารสำนักงานใหญ่แห่งเดิมของธนาคารเกษตรเป็นสำนักงานใหญ่ของธนาคารกรุงไทยในยุคแรก ต่อมาอาคารดังกล่าวมีพื้นที่คับแคบ ไม่สามารถรองรับกิจการ ซึ่งขยายตัวขึ้นอย่างมาก ธนาคารจึงทำการย้ายสำนักงานใหญ่ ไปยังอาคารเลขที่ 35 ถนนสุขุมวิท แขวงคลองเตยเหนือ เขตวัฒนา ตั้งแต่ปี พ.ศ. 2525 จนถึงปัจจุบัน สำหรับอาคารที่เยาวราชในทุกวันนี้ นอกจากคงใช้เป็นสาขาเยาวราชแล้ว ยังปรับปรุงส่วนหนึ่งของอาคารให้เป็นหอศิลป์กรุงไทยด้วย

### จดทะเบียนในตลาดหลักทรัพย์และแปรสภาพ

เมื่อวันที่ 26 มิถุนายน พ.ศ. 2532 ก่อนจะเปิดการซื้อขายอย่างเป็นทางการในวันที่ 2 สิงหาคม ปีเดียวกัน และแปรสภาพเป็นบริษัทมหาชน เมื่อวันที่ 24 มีนาคม พ.ศ. 2537 ตามลำดับ ปัจจุบันกระทรวงการคลังยังคงเป็นผู้ถือหุ้นใหญ่ โดยถือผ่านกองทุนเพื่อการฟื้นฟูและพัฒนาระบบสถาบันการเงิน

ธนาคารกรุงไทยเป็นธนาคารพาณิชย์ที่มีนัยต่อความเสี่ยงเชิงระบบในประเทศประจำปี พ.ศ. 2560 ตามประกาศธนาคารแห่งประเทศไทย ที่ สนส. 17/2560

### สถานภาพความเป็นรัฐวิสาหกิจ
วันที่ 3 พฤศจิกายน 2563 กองทุนเพื่อการฟื้นฟูและพัฒนาระบบสถาบันการเงิน (ในฐานะผู้ถือหุ้นมากกว่าร้อยละ 50) ได้มีหนังสือแจ้งธนาคาร ในเรื่องที่สำนักงานคณะกรรมการกฤษฎีกามีหนังสือแจ้งผลการพิจารณาเกี่ยวกับสถานภาพของกองทุนฯ และธนาคารว่า ธนาคารไม่มีลักษณะเป็นรัฐวิสาหกิจ ตามพระราชบัญญัติวิธีการงบประมาณ พ.ศ. 2561 ต่อมาเมื่อวันที่ 3 มกราคม พ.ศ. 2564 ธนาคารกรุงไทย กลับมามีบทบาทเป็นรัฐวิสาหกิจอีกครั้ง ด้วยสัดส่วนการถือหุ้นเพิ่มขึ้นเป็นร้อยละ 51%

### ธนาคารอื่นที่รับโอนกิจการและโอนบริการ
* รับโอนกิจการ *ธนาคารสยาม จำกัด* (ที่เปลี่ยนชื่อเมื่อวันที่ 12 มกราคม พ.ศ. 2527 มาจากชื่อเดิมคือ *ธนาคารเอเชียทรัสต์ จำกัด* ซึ่งก่อตั้งเมื่อวันที่ 5 มีนาคม พ.ศ. 2508) เมื่อวันที่ 17 สิงหาคม พ.ศ. 2530 โดยแยกส่วนงานกำกับดูแลลูกหนี้เดิม โอนไปให้แก่*บริษัท ทิพยสิน จำกัด*
* รับโอนกิจการ *[[ธนาคารกรุงเทพฯ พาณิชย์การ|ธนาคารกรุงเทพฯ พาณิชย์การ จำกัด (มหาชน)]]* ซึ่งมีสำนักงานใหญ่ ตั้งอยู่ที่ถนนสุรศักดิ์ (ปัจจุบันเป็นที่ทำการของบริษัท บริหารสินทรัพย์ กรุงเทพพาณิชย์ จำกัด (มหาชน) หรือ บสก.) ซึ่งยุติการดำเนินกิจการ เมื่อวันที่ 17 สิงหาคม พ.ศ. 2541 โดยรับโอนเฉพาะทรัพย์สิน หนี้สิน งบประมาณที่มีคุณภาพ และเงินฝากของลูกค้าธนาคารดังกล่าว
* รับโอนกิจการ *[[ธนาคารมหานคร|ธนาคารมหานคร จำกัด (มหาชน)]]* (ที่เปลี่ยนชื่อเมื่อวันที่ 4 กรกฎาคม พ.ศ. 2520 มาจากชื่อเดิมคือ *บริษัท แบงก์ตันเปงชุน จำกัด* ซึ่งก่อตั้งเมื่อวันที่ 6 พฤษภาคม พ.ศ. 2477 และเปลี่ยนชื่อครั้งแรกเป็น *ธนาคารไทยพัฒนา* เมื่อวันที่ 28 ธันวาคม พ.ศ. 2503 ตามลำดับ) ซึ่งมีสำนักงานใหญ่ ตั้งอยู่ในซอยสวนมะลิ (ปัจจุบันเป็นธนาคารกรุงไทย สาขาสวนมะลิ) เมื่อวันที่ 2 พฤศจิกายน พ.ศ. 2541
* โอนบริการทางการเงิน ตามกฎหมายชะรีอะฮ์ในศาสนาอิสลาม หรือที่นิยมเรียกว่า *ธนาคารกรุงไทยชะรีอะฮ์* ให้แก่ธนาคารอิสลามแห่งประเทศไทย เมื่อวันที่ 9 พฤศจิกายน พ.ศ. 2548

### ก้าวสู่ยุคแห่ง Mobile Banking
พ.ศ. 2561 ธนาคารกรุงไทยได้เปิดตัวแอปพลิเคชัน Krungthai NEXT และ เป๋าตัง สำหรับทำธุรกรรมออนไลน์ผ่านโทรศัพท์มือถือแบบสมาร์ทโฟน โดยแอปพลิเคชัน Krungthai NEXT เป็นแอปพลิเคชันปิดที่ให้บริการเฉพาะลูกค้าที่มีบัญชีเงินฝากกับธนาคารกรุงไทยเท่านั้น ส่วน เป๋าตัง เป็นแอปพลิเคชันเปิด ประชาชนคนไทยทุกคนสามารถสมัครแอปพลิเคชันเป๋าตังเพื่อใช้รับสิทธิ์ต่าง ๆ จากทางภาครัฐ เช่น โครงการชิมช้อปใช้ โครงการคนละครึ่ง โดยรับเงินผ่านกระเป๋าเงินอิเล็กทรอนิกส์ G-Wallet ซึ่งมี Wallet ID 15 หลัก ขึ้นต้นด้วย 006-xxxxxxxx-xxxx (006 เป็นรหัสของธนาคารกรุงไทย) นอกจากนี้ในแอปพลิเคชันเป๋าตังยังมีการขยายการบริการในปีถัด ๆ มา โดยการเปิดให้ประชาชนซื้อสลากดิจิทัลในราคา 80 บาท, ซื้อพันธบัตรรัฐบาลผ่านวอลเล็ต สบม., ซื้อ-ขายหุ้นกู้ และผูกบัญชีธนาคารกรุงไทยเพื่อทำธุรกรรมผ่านแอปพลิเคชันเป๋าตัง

พ.ศ. 2562 เปิดตัวผลิตภัณฑ์เงินฝาก Krungthai NEXT Savings ซึ่งเป็นบัญชีเงินฝากออมทรัพย์แบบไม่มีสมุดคู่ฝาก รับฝากเฉพาะลูกค้าบุคคลธรรมดาและไม่สามารถเปิดบัญชีร่วมได้ ลูกค้าต้องมีอีเมลแอดเดรสและสมัครใช้บริการ Krungthai NEXT ด้วย ลูกค้าสามารถเปิดบัญชี Krungthai NEXT Savings ผ่านสาขาหรือแอปพลิเคชัน Krungthai NEXT ก็ได้ อัตราดอกเบี้ยปัจจุบัน (พ.ศ. 2567) อยู่ที่ 1.50% สำหรับเงินฝากไม่เกิน 2,000,000 บาท และ 0.65% สำหรับส่วนที่เกิน 2,000,000 บาท แต่หากเปิดบัญชีผ่านสาขาจะได้รับดอกเบี้ย 0.65% ตั้งแต่บาทแรก ส่วนลูกค้าที่เลือกเปิดบัญชีเงินฝากแบบมีสมุดคู่ฝาก จะได้รับอัตราดอกเบี้ย (พ.ศ. 2567) ที่ 0.30% ตั้งแต่บาทแรก และเมื่อทำรายการโดยไม่ใช้สมุดคู่ฝากเกินกว่า 20 รายการ ระบบจะรวมยอดที่เกิดขึ้นเป็นด้านฝากและด้านถอนอย่างละ 1 รายการ

พ.ศ. 2566 ธนาคารกรุงไทยได้ประกาศเก็บค่าธรรมเนียมการถอนเงินไม่ใช้บัตร 10 บาท/ครั้ง โดยให้เหตุผลว่าเพื่อเป็นการส่งเสริมให้ประเทศไทยก้าวเข้าสู่สังคมไร้เงินสด อย่างไรก็ดีการเก็บค่าธรรมเนียมดังกล่าวได้รับเสียงวิพากษ์วิจารณ์เป็นอย่างมาก ธนาคารจึงต้องเลื่อนการเก็บค่าธรรมเนียมดังกล่าวออกไปอย่างไม่มีกำหนด

ต่อมาเมื่อวันที่ 21 มีนาคม พ.ศ. 2568 มีกระแสข่าวว่าธนาคารกรุงไทยจะควบรวมกิจการอีกครั้งกับธนาคารทหารไทยธนชาต ซึ่งจะทำให้ธนาคารใหม่ที่จัดตั้งขึ้นนี้มีสินทรัพย์มากที่สุดในประเทศไทยที่ 5,365,222 ล้านบาท แต่ธนาคารกรุงไทยปฏิเสธเช่นเดียวกับธนาคารทหารไทยธนชาต

## บริษัทในกลุ่มธุรกิจทางการเงินของธนาคาร

### ธุรกิจที่เกี่ยวข้องกับการให้สินเชื่อ
* บริษัท กรุงไทยธุรกิจลีสซิ่ง จำกัด (KTBL)
* บริษัท บัตรกรุงไทย จำกัด (มหาชน) (KTC) 
* บริษัท กรุงไทย ไอบีเจ ลิสซิ่ง จำกัด (KTIBJ)
* บริษัท กรุงไทย ออโต้ลีส จำกัด (KTA)

### ธุรกิจด้านตลาดทุนและที่ปรึกษาทางการเงิน
* บริษัทหลักทรัพย์ กรุงไทย เอ็กซ์สปริง จำกัด (KTX) 
* บริษัทหลักทรัพย์จัดการกองทุน กรุงไทย จำกัด (มหาชน) (KTAM)
* บริษัท เคทีบี แอดไวซ์เซอร์รี่ จำกัด (KTBA)

### ธุรกิจประกัน
* บริษัท กรุงไทย-แอกซ่า ประกันชีวิต จำกัด (มหาชน) (KTAL)
* บริษัท กรุงไทยพานิชประกันภัย จำกัด (มหาชน)  (KPI)

### ธุรกิจสนับสนุน
* บริษัท กรุงไทย คอมพิวเตอร์ เซอร์วิส จำกัด (KTBCS)
* บริษัท รักษาความปลอดภัย กรุงไทยธุรกิจบริการ จำกัด (KTBGS) 
* บริษัท กรุงไทยกฎหมาย จำกัด (KTBLAW)

## รายนามประธานกรรมการ
#หลวงอรรถปรีชาชนูปการ (ฉอรรถ แสนโกศิก) (พ.ศ. 2509-2513)
#หม่อมเจ้าทองประทาศรี ทองใหญ่ (พ.ศ. 2513-2515)
#นายกมล วรรณประภา (พ.ศ. 2515-2518)
#นายเอียด นาครทรรพ (พ.ศ. 2518-2519)
#นายอำนวย วีรวรรณ (พ.ศ. 2519-2520)
#พลตำรวจโท สล้าง เริ่มรุจน์ (พ.ศ. 2521-2523)
#นายชาญชัย ลี้ถาวร (พ.ศ. 2523-2525)
#นายพนัส สิมะเสถียร (พ.ศ. 2525-2535)
#นายบัณฑิต บุณยะปานะ (พ.ศ. 2535-2536)
#นายอรัญ ธรรมโน (พ.ศ. 2536-2538)
#หม่อมราชวงศ์จัตุมงคล โสณกุล (พ.ศ. 2538-2540)
#นายศุภชัย พิศิษฐวานิช (พ.ศ. 2540-2541)
#นายมีชัย วีระไวทยะ (พ.ศ. 2541-2542)
#นายศิววงศ์ จังคศิริ (พ.ศ. 2542-2544)
#นายสมใจนึก เองตระกูล (พ.ศ. 2544-2546)
#พลเอก มงคล อัมพรพิสิฏฐ์ (พ.ศ. 2546-2548)
#นายศุภรัตน์ ควัฒน์กุล (พ.ศ. 2548-2552)
#นายสถิตย์ ลิ่มพงศ์พันธุ์ (พ.ศ. 2552-2555)
#นางเบญจา หลุยเจริญ (พ.ศ. 2555-2556)
#นายวรวิทย์ จำปีรัตน์ (พ.ศ. 2556-2557)
#นายอารีพงศ์ ภู่ชอุ่ม (พ.ศ. 2557-2558)
#นายสมชัย สัจจพงษ์ (พ.ศ. 2558-2561)
#นายเอกนิติ นิติทัณฑ์ประภาศ (พ.ศ. 2561-2563)
#นายประสงค์ พูนธเนศ (พ.ศ. 2563)
#นายกฤษฎา จีนะวิจารณะ (พ.ศ. 2563-2566)
#นายลวรณ แสงสนิท (พ.ศ. 2566-ปัจจุบัน)

## ผู้ถือหุ้นรายใหญ่
: ข้อมูล ณ วันที่ 13 มีนาคม พ.ศ. 2568

## อ้างอิง

หมวดหมู่:กระทรวงการคลัง (ประเทศไทย)
หมวดหมู่:รัฐวิสาหกิจไทยในอดีต
หมวดหมู่:บริษัทจดทะเบียนในตลาดหลักทรัพย์แห่งประเทศไทย
หมวดหมู่:การเสนอขายหุ้นครั้งแรกให้แก่สาธารณชนในปี พ.ศ. 2532
หมวดหมู่:บริษัทไทยที่ก่อตั้งในปี พ.ศ. 2509